Javaslat A TANÁCS HATÁROZATA a 4-jód-2,5-dimetoxi-N-(2-metoxi-benzil)fenetilamin (25I-NBOMe), a 3,4-diklór-N-[[1-dimetil-amino)ciklohexil]metil]benzamid (AH-7921), a 3,4-metilén-dioxi-pirovaleron (MDPV) és a 2-(3-metoxi-fenil)-2-(etil-amino)ciklohexanon (metoxetamin) ellenőrzési intézkedések alá vonásáról /* COM/2014/0362 final - 2014/0183 (NLE) */





INDOKOLÁS 1. A JAVASLAT HÁTTERE Az új pszichoaktív anyagokra vonatkozó információcseréről, kockázatértékelésről és ellenőrzésről szóló 2005/387/IB tanácsi határozat[1] háromlépcsős eljárást vezet be, amelynek alapján egy új pszichoaktív anyagot ellenőrzés alá lehet vonni az Unióban. A Tanács a fenti tanácsi határozat 6. cikke (1) bekezdésének megfelelően 2014. január 28-án kérte a 25I-NBOMe, az AH-7921, a MDPV és a metoxetamin új pszichoaktív anyag használatával, előállításával és forgalmazásával felmerülő kockázatok értékelését, valamint a szervezett bűnözés szerepének és az anyag ellenőrzési intézkedéseknek való lehetséges alávetéséből eredő következmények felmérését. A 25I-NBOMe, az AH-7921, a MDPV és a metoxetamin kockázatelemzését a Kábítószer és Kábítószerfüggőség Európai Megfigyelőközpontjának (EMCDDA) tudományos bizottsága végezte el a tanácsi határozat 6. cikke (2), (3) és (4) bekezdésével összhangban. A tudományos bizottság elnöke 2014. április 23-án nyújtotta be a kockázatértékelési jelentést a Bizottságnak és a Tanácsnak. A kockázatértékelés főbb eredményei a következőek: · A 25I-NBOMe a 2C-I származéka, amely a fenetilamin ismert, élénkítő és hallucinogén tulajdonságokkal rendelkező szintetikus származéka, és 2003 óta kockázatértékelés és ellenőrzési intézkedések tárgya. A 25I-NBOMe már legalább 2012 májusa óta jelen van az EU kábítószerpiacán, 23 uniós tagállamban és Norvégiában észlelték megjelenését. Három tagállamban négy haláleset hozható összefüggésbe fogyasztásával. Fogyasztásával összefüggésbe hozható súlyos toxicitást négy tagállamból jelentettek, ahol 32 nem halálos kimenetelű mérgezés fordult elő. A lefoglalások és a begyűjtött minták alapján feltételezhető, hogy a 25I-NBOMe-t LSD-ként árusítják a tiltott kábítószerek piacán. · Az AH-7921 szerkezetileg atipikus szintetikus opioid analgetikum, amely már legalább 2012 júliusától jelen van az EU-ban, nyolc uniós tagállamban és Norvégiában észlelték megjelenését. 15 haláleset hozható összefüggésbe az AH-7921 fogyasztásával, ezek három tagállamban, rövid időn belül következtek be, 2012 decembere és 2013 szeptembere között. Súlyos toxicitást egy tagállamból jelentettek, ahol 6 nem halálos kimenetelű mérgezés fordult elő. Az AH-7921-t online kiskereskedők 2011 óta árusítják „kutatási anyagként” vagy „legális opioidként”. · Az MDPV a katinon gyűrűszubsztituált szintetikus származéka, vegytanilag a pirovaleron rokona. Mind a katinon, mind a pirovaleron ellenőrzési intézkedések alá vont anyagok az Egyesült Nemzetek Szervezetének 1971. évi pszichotrop anyagokról szóló egyezménye értelmében. Nyolc uniós tagállamban és Norvégiában 2009 szeptembere és 2013 augusztusa között összesen 108 halálesetet regisztráltak, amelyeknél a posztmortem biológiai mintákban kimutatták az MDPV-t, illetve a halál lehetséges okaként értékelték. Nyolc tagállam 525, az MDPV fogyasztásával összefüggésbe hozható nem halálos kimenetelű mérgezést jelentett. Az MDPV 2008 novembere óta van jelen az EU kábítószerpiacán. Több kilogrammos MDPV-szállítmányokat foglaltak le 27 uniós tagállamban, Norvégiában és Törökországban. Többnyire saját nevén árusítják, könnyen beszerezhető internetes szállítóktól és kiskereskedőktől, kábítószer-fogyasztási kellékeket árusító boltokban és utcai kábítószerkereskedőktől. · A metoxetamin arilciklohexilamin, vegytanilag a ketamin és a fenciklidin (PCP) rokona. Ezekhez hasonlóan a metoxetamin disszociatív tüneteket előidéző anyag. Hat tagállamból mintegy 20 metoxetaminnal összefüggésbe hozható halálesetet jelentettek, ezekben a tagállamokban a posztmortem mintákban kimutatták az anyagot. Öt tagállamból 20 nem halálos kimenetelű mérgezést jelentettek, amelyeknél az anyagot önmagában vagy más anyagokkal együtt fogyasztották. 2010 novembere óta 23 uniós tagállamból, valamint Törökországból és Norvégiából jelentették, hogy megjelent a metoxetamin. A rendelkezésre álló információk alapján feltételezhető, hogy a metoxetamint saját nevén forgalmazzák és fogyasztják, de az online kiskereskedők, a kábítószer-fogyasztási kellékeket árusító boltok és az utcai kábítószerkereskedők a ketamin „legális” helyettesítőjeként is árusítják. A 2005/387/IB tanácsi határozat 8. cikkének (1) bekezdése alapján a kockázatértékelési jelentés átvételét követő hat héten belül a Bizottság kezdeményezést nyújt be a Tanácsnak az új pszichoaktív anyag ellenőrzési intézkedések alá vonásáról az Unió területén, vagy jelentést terjeszt elő, amelyben megindokolja, miért nem tartja szükségesnek az ellenőrzési intézkedések bevezetését. Jóllehet a 25I-NBOMe, az AH-7921, az MDPV és a metoxetamin általános kockázataira vonatkozó tudományos bizonyítékok érvényessége egyelőre korlátozott, a Bizottság véleménye szerint indokolt ezeket az anyagokat Unió-szerte ellenőrzési intézkedések alá vonni. Ennek legfőbb indoka az, hogy a kockázatértékelési jelentések alapján rendelkezésre álló információk szerint a 25I-NBOMe, az AH-7921, az MDPV és a metoxetamin akut toxicitása súlyos egészségkárosodást okozhat. A kockázatokat tovább növeli az a tény, hogy a jelentések szerint a 25I-NBOMe-t, az AH-7921-et, az MDPV-t és a metoxetamint egyes fogyasztók tudtukon kívül, egyéb élénkítő anyagokkal együtt vagy azok helyett fogyasztják. 2. A JAVASLAT CÉLJA E tanácsi határozatjavaslat arra kívánja felhívni a tagállamokat, hogy az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően a 25I-NBOMe-t, az AH-7921-et, az MDPV-t és a metoxetamint vonják ellenőrzési intézkedések és büntetőjogi szankciók alá. 2014/0183 (NLE) Javaslat A TANÁCS HATÁROZATA a 4-jód-2,5-dimetoxi-N-(2-metoxi-benzil)fenetilamin (25I-NBOMe), a 3,4-diklór-N-[[1-dimetil-amino)ciklohexil]metil]benzamid (AH-7921), a 3,4-metilén-dioxi-pirovaleron (MDPV) és a 2-(3-metoxi-fenil)-2-(etil-amino)ciklohexanon (metoxetamin) ellenőrzési intézkedések alá vonásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az új pszichoaktív anyagokra vonatkozó információcseréről, kockázatértékelésről és ellenőrzésről szóló, 2005. május 10-i 2005/387/IB tanácsi határozatra[2] és különösen annak 8. cikke (3) bekezdésére, tekintettel az Európai Bizottság kezdeményezésére, mivel: (1) A Kábítószer és Kábítószerfüggőség Európai Megfigyelőközpontjának (EMCDDA) kibővített tudományos bizottsága rendkívüli ülésén, a 2005/387/IB tanácsi határozat 6. cikke alapján a 25I-NBOMe, az AH-7921, az MDPV és a metoxetamin új pszichoaktív anyagokról kockázatértékelési jelentést készített, majd e jelentést 2014. április 23-án benyújtotta a Bizottságnak és a Tanácsnak. (2) A 25I-NBOMe-t, az AH-7921-et, az MDPV-t és a metoxetamint még nem értékelték az ENSZ-nél, de az Egészségügyi Világszervezet kábítószer-függőséggel foglalkozó szakbizottsága 2014 júniusában értékelni fogja ezeket az anyagokat. (3) Sem a 25I-NBOMe, sem az AH-7921, sem az MDPV, sem a metoxetamin nem rendelkezik megalapozott és elfogadott (humán- vagy állat)gyógyászati alkalmazással. Nincs adat arra, hogy analitikus referenciamintakénti, valamint a kábítószerpiacon – illetve a 25I-NBOMe esetében a neurokémia területén is – való megjelenésük eredményeképpen a kémiai, gyógyszerészeti vagy toxikológiai jellemzőiket vizsgáló tudományos kutatásban való használatukon kívül bármilyen egyéb célra felhasználásra kerülnének. (4) A 25I-NBOMe a 2C-I (klasszikus szerotonergikus hallucinogén) erős szintetikus származéka, amelyet kockázatértékelés, valamint uniós szinten 2003-ban ellenőrzési intézkedések és büntetőjogi szankciók alá vontak. (5) A 25I-NBOMe emberi szervezetre kifejtett pontos hatását nehéz meghatározni, mivel nem állnak rendelkezésre az anyag akut és krónikus toxicitásával, az elmeállapotra és a viselkedésre irányuló hatásaival, valamint a függőség kiváltásának valószínűségével foglalkozó publikált tanulmányok, továbbá csak korlátozott mennyiségű információ és adat áll rendelkezésre az anyaggal kapcsolatban. Az anyagot használó egyének klinikai megfigyelései alapján feltételezhető, hogy az anyagnak hallucinogén hatásai vannak, valamint az anyag súlyos agitációt, zavartságot, erős hallási és látási hallucinációkat, agressziót, erőszakos baleseteket és önkárosítást idézhet elő potenciálisan. (6) Három tagállamban négy haláleset hozható összefüggésbe a 25I-NBOMe fogyasztásával. Fogyasztásával összefüggésbe hozható súlyos toxicitást négy tagállamból jelentettek, ahol 32 nem halálos kimenetelű mérgezés fordult elő. Ha ez az új pszichoaktív anyag szélesebb körben hozzáférhetővé válik, vagy fogyasztása elterjed, ez jelentős hatással lehet az egyéni egészségre és a közegészségre. A 25I-NBOMe-vel összefüggésbe hozható társadalmi kockázatokról nem áll rendelkezésre információ. (7) Huszonkét uniós tagállamból és Norvégiából jelentették az EMCDDA-nak és az Europolnak a 25I-NBOMe megjelenését. Nem áll rendelkezésre adat a 25I-NBOMe fogyasztásának elterjedtségére vonatkozóan, de az elérhető, korlátozott mennyiségű információ alapján arra lehet következtetni, hogy esetlegesen különböző helyeken, például otthon, bárokban, éjszakai klubokban és zenei fesztiválokon fogyasztják. (8) A 25I-NBOMe-t nyíltan forgalmazzák és árusítják az interneten „kutatási anyagként”, és a lefoglalásokból, a begyűjtött mintákból, a felhasználói weboldalakról és az internetes kiskereskedőktől származó információk alapján feltételezhető, hogy saját nevén értékesítik és az LSD „legális” helyettesítőjeként is forgalmazzák. Az EMCDDA több mint 15, ezt az anyagot árusító internetes kiskereskedőt azonosított, amelyek esetlegesen az Unión belül és Kínában rendelkeznek székhellyel. (9) A kockázatértékelési jelentésből kiderül, hogy a 25I-NBOMe-re vonatkozóan rendelkezésre álló tudományos bizonyítékok érvényessége korlátozott, és hogy további kutatásra lenne szükség az egészségügyi és társadalmi kockázatok azonosítása érdekében. Ugyanakkor a rendelkezésre álló bizonyítékok és információk elegendő alapot képeznek ahhoz, hogy a 25I-NBOMe-t Unió-szerte ellenőrzési intézkedések alá vonják. Egészségügyi kockázatai – amelyeknek a létezését alátámasztja, hogy több bejelentett halálesettel kapcsolatban is kimutatható volt –, az a tény, hogy a fogyasztók szervezetébe tudtukon kívül is bekerülhet, valamint az anyag gyógyászati értékének vagy alkalmazásának hiánya a 25I-NBOMe Unió-szerte alkalmazandó ellenőrzési intézkedések alá vonását indokolják. (10) Mivel hat tagállam az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeken alapuló jogszabályai előírásainak megfelelően szabályozza a 25I-NBOMe-t, valamint hét tagállam alkalmaz egyéb jogszabályi intézkedéseket az anyag ellenőrzésére, segítene elkerülni a határon átnyúló bűnüldözés és igazságügyi együttműködés útjában álló akadályokat, valamint megvédene az anyag elérhetősége és fogyasztása által jelentett kockázatoktól, ha az említett anyagot Unió-szerte alkalmazandó ellenőrzési intézkedések alá vonnák. (11) Az AH-7921 szerkezetileg atipikus szintetikus opioid analgetikum, melyet doxilám néven ismernek az internetes szállítók, felhasználói weboldalak és a média. Emiatt könnyen összetéveszthető a nyugtató-altató tulajdonságú doxilamin nevű, antihisztamin hatású gyógyszerrel, ami szándékolatlan túladagoláshoz vezethet. (12) Az AH-7921 emberi szervezetre kifejtett pontos hatását nehéz meghatározni, mivel nem állnak rendelkezésre az anyag akut és krónikus toxicitásával, az elmeállapotra és a viselkedésre irányuló hatásaival, valamint a függőség kiváltásának valószínűségével foglalkozó publikált tanulmányok, továbbá csak korlátozott mennyiségű információ és adat áll rendelkezésre az anyaggal kapcsolatban. A fogyasztók beszámolói alapján úgy tűnik, hogy az AH-7921 hatásai a klasszikus opioidok hatásaihoz hasonlítanak, vagyis enyhe eufória, viszketés és elernyedés érezhető; egyik tipikus mellékhatása pedig az émelygés. Néhány fogyasztó az AH-7921 saját maga általi kipróbálásán, valamint rekreációs fogyasztásán felül arról is beszámolt, hogy fájdalomcsillapítás céljából kezelte saját magát ezzel az új kábítószerrel, mások pedig az egyéb opioidokról való leszokás miatti elvonási tünetek enyhítésére alkalmazták. Ez az AH-7921 intravénás opioidfogyasztók közötti elterjedésének potenciálját jelezheti. (13) Nem áll rendelkezésre adat az AH-7921 fogyasztásának elterjedtségére, az elérhető információk alapján azonban feltételezhető, hogy nem fogyasztják széles körben és otthoni környezetben használják. (14) Három tagállamban 2012 decembere és 2013 szeptembere között összesen 15 halálesetet regisztráltak, amelyeknél a posztmortem biológiai mintákban kimutatták, hogy az AH-7921-et önmagában vagy más anyagokkal együtt fogyasztották. Jóllehet nem lehet minden esetben teljes bizonyossággal meghatározni, hogy az AH-7921 milyen szerepet játszott e halálesetek bekövetkeztében, egyes esetekben azonban az anyag külön említésre került a halál okának megállapításakor. Egy tagállam hat, az AH-7921 fogyasztásával összefüggésbe hozható nem halálos kimenetelű mérgezést jelentett. Ha ez az új pszichoaktív anyag szélesebb körben hozzáférhetővé válik, vagy fogyasztása elterjed, ez jelentős hatással lehet az egyéni egészségre és a közegészségre. Az AH-7921-gyel összefüggésbe hozható társadalmi kockázatokról nem áll rendelkezésre információ. (15) A kockázatértékelési jelentésből kiderül, hogy az AH-7921-re vonatkozóan rendelkezésre álló tudományos bizonyítékok érvényessége korlátozott, és további kutatásra lenne szükség az egészségügyi és társadalmi kockázatok azonosítása érdekében. Ugyanakkor a rendelkezésre álló bizonyítékok és információk elegendő alapot képeznek ahhoz, hogy az AH-7921-et Unió-szerte ellenőrzési intézkedések alá vonják. Egészségügyi kockázatai – amelyeknek a létezését alátámasztja, hogy több bejelentett halálesettel kapcsolatban is kimutatható volt –, az a tény, hogy a fogyasztók szervezetébe tudtukon kívül is bekerülhet, valamint az anyag gyógyászati értékének vagy alkalmazásának hiánya az AH-7921 Unió-szerte alkalmazandó ellenőrzési intézkedések alá vonását indokolják. (16) Mivel egy tagállam az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeken alapuló jogszabályai előírásainak megfelelően szabályozza az AH-7921-et, valamint öt tagállam alkalmaz egyéb jogszabályi intézkedéseket az anyag ellenőrzésére, segítene elkerülni a határon átnyúló bűnüldözés és igazságügyi együttműködés útjában álló akadályokat, valamint megvédene az anyag elérhetősége és fogyasztása által jelentett kockázatoktól, ha az említett anyagot Unió-szerte alkalmazandó ellenőrzési intézkedések alá vonnák. (17) Az MDPV a katinon gyűrűszubsztituált szintetikus származéka, vegytanilag a pirovaleron rokona. Mind a katinon, mind a pirovaleron ellenőrzési intézkedések alá vont anyagok az Egyesült Nemzetek Szervezetének 1971. évi pszichotrop anyagokról szóló egyezménye értelmében. (18) Az MDVP akut és krónikus toxicitásával, valamint az elmeállapotra és a viselkedésre irányuló hatásaival és a függőség kiváltásának valószínűségével kapcsolatban nem végeznek egységes információgyűjtést az Unióban. A klinikai esetek által alátámasztott publikált tanulmányokból származó információk alapján feltételezhető, hogy az MDVP-re vonatkozóan megfigyelt pszichofarmakológiai profil a kokainéhoz és a metamfetaminéhoz hasonló, bár az MDVP hatása erősebb és hosszabb ideig tart. Megállapították továbbá, hogy az MDVP tízszer hatásosabb a mozgásszervi aktiválás, a tachycardia és a magas vérnyomás előidézése tekintetében. (19) A fogyasztói weboldalak azt jelzik, hogy akut toxicitása más élénkítő anyagokkal összefüggésbe hozott mellékhatásokhoz hasonló mellékhatásokat eredményezhet az emberi szervezetben. E mellékhatások magukban foglalják a következőket: paranoid pszichózis, tachycardia, magas vérnyomás, verejtékezés, légzési problémák, súlyos agitáció, hang- és vizuális hallucinációk, mély szorongás, hyperthermia, erőszakos kitörések és többféle szervi működési zavar. (20) Nyolc uniós tagállamban és Norvégiában 2009 szeptembere és 2013 augusztusa között összesen 108 halálesetet regisztráltak, amelyeknél a posztmortem biológiai mintákban kimutatták az MDPV-t, illetve a halál lehetséges okaként értékelték. Nyolc tagállam összesen 525, az MDPV fogyasztásával összefüggésbe hozható nem halálos kimenetelű mérgezést jelentett. Ha ez az új pszichoaktív anyag szélesebb körben hozzáférhetővé válik, vagy fogyasztása elterjed, ez jelentős hatással lehet az egyéni egészségre és a közegészségre. (21) 2009 óta négy tagállam jelentette, hogy halálos vagy nem halálos kimenetelű közúti balesethez, illetve kábítószerek hatása alatt történő járművezetéshez kapcsolódó biológiai mintákban kimutatták az MDPV-t. (22) Az MDPV 2008 novembere óta jelen van az EU kábítószerpiacán, továbbá 27 uniós tagállamból, Norvégiából és Törökországból jelentették több kilogrammos MDPV-szállítmányok lefoglalását. Az MDPV-t saját nevén árusítják, de észlelték már más anyagokkal vegyítve is. Könnyen beszerezhető internetes szállítóktól és kiskereskedőktől, kábítószer-fogyasztási kellékeket árusító boltokban és utcai kábítószerkereskedőktől. Bizonyos jelek az anyag tablettázásának és forgalmazásának bizonyos szervezettségi szintjére utalnak az Unióban. (23) A kockázatértékelési jelentés szerint további kutatásra lenne szükség az MDPV által támasztott egészségügyi és társadalmi kockázatok azonosítása érdekében. Ugyanakkor a rendelkezésre álló bizonyítékok és információk elegendő alapot képeznek ahhoz, hogy az MDPV-t Unió-szerte ellenőrzési intézkedések alá vonják. Egészségügyi kockázatai – amelyeknek a létezését alátámasztja, hogy több bejelentett halálesettel kapcsolatban is kimutatható volt –, az a tény, hogy a fogyasztók szervezetébe tudtukon kívül is bekerülhet, valamint az anyag gyógyászati értékének vagy alkalmazásának hiánya az MDPV Unió-szerte alkalmazandó ellenőrzési intézkedések alá vonását indokolják. (24) Mivel 21 tagállam az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeken alapuló jogszabályai előírásainak megfelelően szabályozza az MDPV-t, valamint négy tagállam alkalmaz egyéb jogszabályi intézkedéseket az anyag ellenőrzésére, segítene elkerülni a határon átnyúló bűnüldözés és igazságügyi együttműködés útjában álló akadályokat, valamint megvédene az anyag elérhetősége és fogyasztása által jelentett kockázatoktól, ha az említett anyagot Unió-szerte alkalmazandó ellenőrzési intézkedések alá vonnák. (25) A metoxetamin arilciklohexilamin, vegytanilag a ketamin és a nemzetközileg ellenőrzési intézkedések alá vont fenciklidin (PCP) rokona. Ezekhez hasonlóan disszociatív tüneteket előidéző anyag. (26) Nem állnak rendelkezésre a metoxetamin akut és krónikus toxicitásával, valamint az elmeállapotra és a viselkedésre irányuló hatásaival, valamint a függőség kiváltásának valószínűségével foglalkozó tanulmányok. A fogyasztói weboldalakon található, saját tapasztalatokon alapuló beszámolók szerint feltételezhető, hogy a metoxetamin mellékhatásai hasonlóak a ketamin-mérgezéséhez. E mellékhatások magukban foglalják a következőket: émelygés és súlyos hányás, légzési nehézségek, rohamok, tudatzavar, szorongás, katatonia, agresszió, hallucináció, paranoia és pszichózis. Az akut metoxetamin-mérgezés ezenfelül olyan élénkítő hatásokkal (agitáció, tachycardia és magas vérnyomás) és agyi tünetekkel is járhat, amelyek akut ketamin-mérgezés esetén nem várhatók. (27) Hat tagállamból húsz, metoxetaminnal összefüggésbe hozható halálesetet jelentettek, ezekben a tagállamokban a posztmortem mintákban kimutatták az anyagot. Öt tagállamból húsz nem halálos kimenetelű mérgezést jelentettek, amelyeknél az anyagot önmagában vagy más anyagokkal együtt fogyasztották. Ha ez az új pszichoaktív anyag szélesebb körben hozzáférhetővé válik, vagy fogyasztása elterjed, ez jelentős hatással lehet az egyéni egészségre és a közegészségre. (28) 2010 novembere óta 23 uniós tagállamból, valamint Törökországból és Norvégiából jelentették a metoxetamin megjelenését. A rendelkezésre álló információk alapján feltételezhető, hogy saját nevén forgalmazzák és fogyasztják, de az online kiskereskedők, a kábítószer-fogyasztási kellékeket árusító boltok és az utcai kábítószer-kereskedők a ketamin „legális” helyettesítőjeként is árusítják. (29) Az Unióban már foglaltak le több kilogramm, por formájában előállított metoxetamint, de a szervezett bűnözés lehetséges szerepéről nem áll rendelkezésre információ. A metoxetamin-gyártáshoz nincs szükség fejlett berendezésekre. (30) Az elterjedtségre vonatkozó adatok nem reprezentatív tanulmányokra korlátozódnak két tagállamban. E tanulmányok alapján feltételezhető, hogy a metoxetamin-fogyasztás elterjedtsége alacsonyabb a ketaminénál. A rendelkezésre álló információk alapján arra lehet következtetni, hogy esetlegesen különböző helyeken, például otthon, bárokban, éjszakai klubokban és zenei fesztiválokon fogyasztják. (31) A kockázatértékelési jelentés szerint további kutatásra lenne szükség a metoxetamin által támasztott egészségügyi és társadalmi kockázatok azonosítása érdekében. Ugyanakkor a rendelkezésre álló bizonyítékok és információk elegendő alapot képeznek ahhoz, hogy a metoxetamint Unió-szerte ellenőrzési intézkedések alá vonják. Egészségügyi kockázatai – amelyeknek a létezését alátámasztja, hogy több bejelentett halálesettel kapcsolatban is kimutatható volt –, az a tény, hogy a fogyasztók szervezetébe tudtukon kívül is bekerülhet, valamint a gyógyászati érték vagy az alkalmazás hiánya a metoxetamin Unió-szerte alkalmazandó ellenőrzési intézkedések alá vonását indokolják. (32) Mivel kilenc tagállam az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeken alapuló jogszabályai előírásainak megfelelően szabályozza a metoxetamint, valamint kilenc tagállam alkalmaz egyéb jogszabályi intézkedéseket az anyag ellenőrzésére, segítene elkerülni a határon átnyúló bűnüldözés és igazságügyi együttműködés útjában álló akadályokat, valamint megvédene az anyag elérhetősége és fogyasztása által jelentett kockázatoktól, ha az említett anyagot Unió-szerte alkalmazandó ellenőrzési intézkedések alá vonnák, ELFOGADTA EZT A HATÁROZATOT: 1. cikk Az Európai Unióban a következő új pszichoaktív anyagokat ellenőrzési intézkedések alá kell vonni: (a) 4-jód-2,5-dimetoxi-N-(2-metoxi-benzil)fenetilamin (25I-NBOMe); (b) 3,4-diklór-N-[[1-dimetil-amino)ciklohexil]metil]benzamid (AH-7921); (c) 3,4-metilén-dioxi-pirovaleron (MDPV); (d) 2-(3-metoxi-fenil)-2-(etil-amino)ciklohexanon (metoxetamin). 2. cikk [E határozat közzétételétől számított egy éven belül] a tagállamok nemzeti jogukkal összhangban megteszik a szükséges lépéseket, hogy az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően az 1. cikkben említett anyagokat ellenőrzési intézkedések és büntetőjogi szankciók alá vonják. 3. cikk Ez a határozat az Európai Unió Hivatalos Lapjában történő kihirdetését követő huszadik napon lép hatályba. Kelt Brüsszelben, -án/-én. a Tanács részéről az elnök [1] HL L 127., 2005.5.20., 32. o. [2] HL L 127., 2005.5.20., 32. o.